CELEX: 62014CN0597
Language: sk
Date: 2014-12-22 00:00:00
Title: Vec C-597/14 P: Odvolanie podané 22. decembra 2014 Úradom pre harmonizáciu vnútorného trhu (ochranné známky a vzory) (ÚHVT) proti rozsudku Všeobecného súdu (šiesta komora) z  24. októbra 2014 vo veci T-543/12, Grau Ferrer/ÚHVT – Rubio Ferrer (Bugui Va)

16.3.2015   
            
            
               SK
            
            
               Úradný vestník Európskej únie
            
            
               C 89/5
            
         Odvolanie podané 22. decembra 2014 Úradom pre harmonizáciu vnútorného trhu (ochranné známky a vzory) (ÚHVT) proti rozsudku Všeobecného súdu (šiesta komora) z 24. októbra 2014 vo veci T-543/12, Grau Ferrer/ÚHVT – Rubio Ferrer (Bugui Va)
   (Vec C-597/14 P)
   (2015/C 089/06)
   Jazyk konania: španielčina
   
      Účastníci konania
   
   
      Odvolateľ: Úrad pre harmonizáciu vnútorného trhu (ochranné známky a vzory) (ÚHVT) (v zastúpení: S. Palmero Cabezas a A. Folliard-Monguiral, splnomocnení zástupcovia)
   
      Ďalší účastníci v odvolacom konaní: Xavier Grau Ferrer, Juan Cándido Rubio Ferrer a Alberto Rubio Ferrer
   
      Návrhy odvolateľa
   
   
               —
            
            
               zrušiť napadnutý rozsudok,
            
         
               —
            
            
               vydať nový rozsudok vo veci, ktorým sa zamietne žaloba proti napadnutému rozhodnutiu alebo vec vrátiť na opätovné prejednanie Všeobecnému súdu,
            
         
               —
            
            
               zaviazať žalobcu v konaní pred Všeobecným súdom na náhradu trov.
            
         
      Odvolacie dôvody a hlavné tvrdenia
   
   
               1.
            
            
               Všeobecný súd porušil článok 76 ods. 2 nariadenia o ochrannej známke spoločenstva (1) a pravidlo 50 ods. 1 tretí pododsek vykonávacieho nariadenia k nariadeniu o ochrannej známke spoločenstva (2), keďže tieto ustanovenia považoval za uplatniteľné na predmetný prípad na základe nesprávnych kritérií posudzovania.
            
         
               2.
            
            
               Všeobecný súd porušil článok 76 ods. 2 nariadenia o ochrannej známke spoločenstva a pravidlo 50 ods. 1 tretí pododsek vykonávacieho nariadenia k nariadeniu o ochrannej známke spoločenstva tým, že sa opieral o chybný výklad rozsahu právomoci zohľadniť skutočnosti vyplývajúcej z týchto ustanovení. Konkrétne Všeobecný súd nesprávne predpokladal, že odvolací senát disponuje touto právomocou bez ohľadu na to, či dokumenty, ktoré boli prvý krát predložené pred senátom, sú dodatočnými dokumentmi. Otázka, či právomoc zohľadniť skutočnosti, ktorú priznáva odvolacím senátom článok 76 ods. 2 nariadenia o ochrannej známke spoločenstva a pravidlo 50 ods. 1 tretieho pododsek vykonávacieho nariadenia k nariadeniu o ochrannej známke spoločenstva, existuje v akomkoľvek okamihu, teda aj vtedy, keď dokumenty predložené odvolaciemu senátu dodatočne sú nové, je právnou otázkou, o ktorej musí rozhodnúť súd.
            
         
               3.
            
            
               Všeobecný súd nesprávne uplatnil článok 15 ods. 1 druhý pododsek písm. a) nariadenia o ochrannej známke spoločenstva, keď dospel k záveru, že skoršia ochranná známka Spoločenstva bola používaná v podobe, ktorá sa líši od podoby, v akej bola zapísaná, v prvkoch, ktoré nemenia rozlišovaciu spôsobilosť ochrannej známky.
            
         
      (1)  Nariadenie Rady (ES) č. 40/94 z 20. decembra 1993 o ochrannej známke spoločenstva (Ú. v. ES L 11, s. 1; Mim. vyd. 17/001, s. 146), v znení zmien a doplnení [nahradené nariadením Rady (ES) č. 207/2009 z 26. februára 2009 o ochrannej známke spoločenstva (Ú. v. EÚ L 78, s. 1)].
   
      (2)  Nariadenie Komisie (ES) č. 2868/95 z 13. decembra 1995, ktorým sa vykonáva nariadenie Rady (ES) č. 40/94 o ochrannej známke spoločenstva (Ú. v. ES L 303, s. 1; Mim. vyd. 17/001, s. 189).